SAUK-voorsitter verloor hofaansoekZandile (Ellen) Tshabalala, voorsitter van die SAUK Foto: SAUK Ellen Tshabalala, voorsitter van die SAUK, se hofaansoek om ŉ ondersoek na haar akademiese kwalifikasies te verhoed, is van die hand gewys. Regter Elizabeth Baartman het in die Wes-Kaapse hooggeregshof uitspraak gelewer. Sy het nie redes vir haar besluit bekend gemaak nie. Tshabalala het om ŉ interdik aansoek gedoen om die parlementêre portefeuljekomitee oor kommunikasie te verbied om voort te gaan met ŉ ondersoek teen haar. Tshabalala se regsverteenwoordigers het aangevoer dit is ’n tugverhoor en nie ’n ondersoek nie. Tshabalala het op 23 Oktober ŉ interimbevel gekry en die ondersoek is vir eers op ys geplaas. Sy word daarvan beskuldig dat sy oor haar akademiese kwalifikasies gejok het toe sy vir die pos by die SAUK aansoek gedoen het. Sy het op haar CV aangedui dat sy ŉ BComm-graad aan die Universiteit van Suid-Afrika (Unisa) behaal het. Sy voer ook aan sy het ŉ nagraadse kwalifikasie in arbeidsverhoudinge. Unisa het intussen aangedui dat daar geen dokumentasie bestaan dat sy oor enige van dié kwalifikasies beskik nie. Klik hier vir vorige berigte oor die SAUK.